b'\n_START_ARTICLE_\nKlemensker\n_START_SECTION_\nFaciliteter\n_START_PARAGRAPH_\nKlemensker Hallen benyttes af Klemensker Idr\xc3\xa6tsforening, som tilbyder badminton, fitness, fodbold, folkedans, gymnastik, skydning, petanque og motion. Ved siden af hallen ligger et friluftsbad, som blev renoveret i 2018._NEWLINE_Klemensker B\xc3\xb8rnehus, der siden 1996 har ligget i den gamle kirkeskole, har plads til 14 vuggestueb\xc3\xb8rn og 65 b\xc3\xb8rnehaveb\xc3\xb8rn._NEWLINE_Da Klemensker Centralskole blev lukket som folkeskole i juli 2011, blev noget af bygningen overtaget af Bornholms Ungdomsskole, afdeling Nord. Den rummer ogs\xc3\xa5 Dybdalskolen, som er normeret til 10 elever med behov for et skoletilbud, hvor det h\xc3\xa5ndv\xc3\xa6rksm\xc3\xa6ssige v\xc3\xa6gtes h\xc3\xb8jt._NEWLINE_Klemens Kro, der n\xc3\xa6vnes f\xc3\xb8rste gang i 1564, har v\xc3\xa6relser og en lejlighed. Herfra g\xc3\xa5r Simbleg\xc3\xa5rdsvej ud af byen med en ekstremt stejl nedk\xc3\xb8rsel. Den er ikke p\xc3\xa5 listen over Danmarks stejleste, men har en stigning, der er us\xc3\xa6dvanlig s\xc3\xa5 langt fra kysten._NEWLINE_Klemensker har SuperBrugs og l\xc3\xa6gehus. Avisen "KlemenskeR\xc3\xb8" udkommer 6 gange om \xc3\xa5ret i Klemensker og R\xc3\xb8. En r\xc3\xa6kke foreninger st\xc3\xa5r bag den og bruger den som medlemsblad.\n_START_SECTION_\nSkolerne\n_START_PARAGRAPH_\nDen f\xc3\xb8rste S\xc3\xb8ndre skole blev oprettet i 1850 p\xc3\xa5 Danevang, Centralvej 6. Senere blev den flyttet til Soldalen p\xc3\xa5 \xc3\x85rsballevej. Der var forskole med 1.-2. klasse p\xc3\xa5 Hjemly, \xc3\x85rsballevej 33. Vestre skole p\xc3\xa5 Duebjergvej og Nordre skole blev opf\xc3\xb8rt i 1858. Kirkeskolen blev opf\xc3\xb8rt i 1915. Sognets 4 skoler blev nedlagt, da man i 1959 indviede Klemensker Centralskole.\n_START_SECTION_\nKirkebyen\n_START_PARAGRAPH_\nDer var ikke landsbyer p\xc3\xa5 Bornholm i gamle dage, men kirker og g\xc3\xa5rde l\xc3\xa5 ensomt. I 1899 blev omr\xc3\xa5det omkring Sankt Clemens Kirke beskrevet s\xc3\xa5ledes: "St. Klemens Kirke, 363 F., 114 M., over Havet; i N\xc3\xa6rheden Pr\xc3\xa6stegaarden og Klemens Kro. Skoler: Nordre, S\xc3\xb8ndre og Vestre Skole samt Aarsballe Forskole." M\xc3\xa5lebordsbladene viser desuden et fattighus, og det lave m\xc3\xa5lebordsblad fra 1900-tallet viser et missionshus. Egentlig bebyggelse med huse og byejendomme kan man f\xc3\xb8rst tale om, da urmager Sonne i 1898 opf\xc3\xb8rte et hus lige syd for kirken.\n_START_SECTION_\nStationsbyen\n_START_PARAGRAPH_\nF\xc3\xb8rst med jernbanen begyndte byen at vokse. Klemensker fik station p\xc3\xa5 R\xc3\xb8nne-Allinge Jernbane (1913-53). Spor 2 var oml\xc3\xb8bsspor, og b\xc3\xa5de spor 1 og 2 havde perron. Spor 3 havde svinefold og sidespor til Klemensker pakhusforening, som blev oprettet i 1915 og senere indgik i Bornholms Andels Foderstofforretning (BAF), som i 2003 fusionerede med DLG. Foderstofforretningens silo har v\xc3\xa6ret byens vartegn, der kunne ses vidt omkring._NEWLINE_Stationsbygningen er bevaret p\xc3\xa5 Jernbanevej 5. Fra Jernbanevej g\xc3\xa5r en 6\xc2\xbd km lang sti, der f\xc3\xb8lger banens trac\xc3\xa9 gennem den sn\xc3\xa6vre kl\xc3\xb8ft Kleven til R\xc3\xb8vej i R\xc3\xb8.\n_START_SECTION_\nSt. Clemens Mejeri\n_START_PARAGRAPH_\nByens st\xc3\xb8rste arbejdsplads er St. Clemens Mejeri eller Bornholms Andelsmejeri, der siden 1972 har v\xc3\xa6ret \xc3\xb8ens eneste mejeri. Det blev opf\xc3\xb8rt i 1950 under navnet Bornholmske Mejeriers Andelsosteri og afl\xc3\xb8ste Klemenskers f\xc3\xb8rste mejeri, Andelsmejeriet Bj\xc3\xb8rnedal, der var startet i november 1888._NEWLINE_St. Clemens Mejeri har 34 m\xc3\xa6lkeleverand\xc3\xb8rer og producerer konsumm\xc3\xa6lk til det lokale bornholmske marked samt ost til b\xc3\xa5de hjemmemarked og eksport. Der fremstilles faste, h\xc3\xa5rde og bl\xc3\xa5skimmel-oste. Mejeriets Danablu har vundet mange pr\xc3\xa6mier ved danske og skandinaviske konkurrencer og 5 gange vundet verdensmesterskabet i Wisconsin.'